标题：1149年
历史纪年
公元1149年，南宋绍兴十九年
通鉴记载
高宗受命中兴全功至德圣神武文昭仁宪孝皇帝绍兴十九年（金皇统九年，十二月，改天德元年。己巳，一一四九年）
春，正月，甲申朔，帝以太后年七十，即宫中行庆寿礼。
丁亥，诏信阳军拨隶淮西。
己丑，北使召守忠等辞行，置酒垂拱殿。时在上辛祈谷致斋之内，礼官援治平故事请用乐，从之。自是以为例。
戊戌，金太师、领三省事、都元帅宗贤罢。以领行台尚书省事勖为太师、领三省事，以同判大宗正事充为尚书左丞相，亮兼元帅。
亮生日，金主使近侍大兴国赐物，皇后亦有所附赐，金主知之，不悦，杖兴国百，追还其赐物。亮由此愈不自安。充，宗干长子也，寻薨。
丙午，金以右丞相亮为左丞相，以判大宗正事宗本为尚书右丞相，以左副元帅宗敏为都元帅，以南京留守宗贤为左副元帅兼西京留守。己酉，宗贤复为太保、领三省事。
二月，甲寅，金以会宁牧唐古辨复为尚书左丞，以尚书左丞禀为行台平章政事。
甲子，复置雷州遂溪县。
庚辰，帝谓辅臣曰：“每岁市马，悉付镇江王胜军而未见孳生之数。宜分送诸军，仍立赏罚。”于是岁发川马二百匹进御，而以四千匹付江上诸军，镇江、建康、荆、鄂军七百五十，江、池军各五百，又以秦马三千五百付三衙，殿前司千五百，马、步各千。自是岁为定例。
三月，癸未朔，日有食之，阴云不见。帝不视事，百官守职，过时乃罢。
甲申，诏：“皇太后庆寿，亲属各进官一等，慈宁殿官推恩有差。”
庚子，帝谕大臣曰：“淮甸久平，宜加经理。民复业者，令守令多方恤之，使尽力田亩，数年后方可起税。”
辛丑，金以尚书右丞相宗本兼中书令，以左丞相亮为太保、领三省事。
亮益求名誉，引用势望子孙，结其欢心，金主不悟。
甲辰，诏责授濠州团练副使、复州安置郑刚中，许用议减，特免禁锢，移封州安置。
初，秦桧怒刚中不已，捕其子右承务郎良嗣，与将吏宾客即江州同系，遣大理寺丞汤允恭、太府寺丞宋仲堪往鞫其事，掠治无全肤。狱成，刚中坐任四川宣抚副使日，被旨收捉过界偷马盗贼，全不遵奉，凡事干边界，常是怀奸异议，阴与见罪籍人符合交通，沮害国事；又，辄违朝命，出卖度牒，收钱五十五万馀缗；又，专辄起置钱监铸钱，擅便支使；及违法请过供给厨食等钱一万三千馀缗入己；刚中欲并都转运司入宣司，遂将钱物赠移士人，令赴行在上书开陈，既并运司，违法私使过钱十二万馀缗；及有诏置总领钱粮官，刚中不喜，豫作缘故，收桩隐匿，计四千馀万缗；又欲归怨朝廷，乃说谕统兵官，令为总领，尽数交并钱物，无可送遗；及被旨令赴行在，乃忿怒迁延，收匿札子，不即起发，多带官物，在路妄用；法当死，特有是命。良嗣贷死，送柳州。右朝请郎张汉之，尝主管宣抚司机宜文字，坐依随刚中，亦除名，送宾州编管。右奉议郎赵士祃，尝通判荆南府，坐不即拘收刚中随军钱物，特除名。右武大夫、开州刺史、御前中部统领官张仲，亦坐依随刚中，追横行一官，勒停，送本军自劾。即日擢允恭尚书刑部员外郎，仲堪仓部员外郎。
刚中至贬所，守臣左朝请郎赵成之希桧意，每窘辱之，刚中竟卒于贬所。
夏，四月，乙卯，权礼部陈诚之，权知合门事孟思恭，贺金主生辰还。秦桧白帝曰：“大金书词丁宁，盟好甚切。”帝曰：“此番待奉使愈周至，馆舍极宏壮，思恭等所得马亦皆上驷，可知其永好之意也。”
戊辰，日左右生青赤黄珥，太白犯月。金国太史言不利于君，大臣将作乱。壬申，金京师大风雨，雷电震坏寝殿鸱尾。有火入金主寝殿，烧帏幔，金主趋别殿避之。丁丑，有龙斗于利州榆林河水上，大风坏民居、官舍，瓦木人畜皆飘十数里，死伤者数百人。
五月，甲申，创太庙斋殿。
乙酉，户部员外郎周庄仲请复蜡祭之礼。其礼，东西方百神视感生帝，南北方视岳渎，皆以腊前一日祭之。
戊子，金杀翰林学士张钧。
时金主以天变，欲下诏罪己，命钧视草。钧意谓奉答天戒，当深自贬损，其文有曰“惟德弗类，上干天戒”及“顾兹寡昧，眇予小子”等语。参知政事萧肄素恶钧，乃译奏曰：“弗类，是大无道。寡者，孤独无亲；昧者，弗晓人事；眇者，目无所见；小子，婴孩之称。此汉人托文字以詈主上也。”金主大怒，命卫士拽钧下殿，搒之百，不死，以手剑剺其口而醢之。赐肄通天犀带。
是日，曲赦上京囚。
金主问群臣曰：’张钧谤讪，谁使为之？”左丞相宗贤曰：“太保实然。”金主不悦。庚寅，出太保亮领行台尚书省事。
亮道过北京，谓同知留守事萧裕曰：“我欲就河南建立位号，先定两河，举兵而北，君为我结诸明安以应我。”定约而去。
庚子，金主使龙虎卫上将军、殿前左副都点检唐括德温，昭武大将军、四方馆使高居安，来贺天申节。
六月，辛亥朔。故事，宗庙时祠，以宗室观察使以上充初献，刺史以上充亚献、终献。其后以宗室数少，乃请初献以防御使以上，亚、终献以遥刺以上。至是正任止三人，壬子，大宗正司请权以遥团以上充初献，将军以上充亚献，许之。
己未，金以都元帅宗敏为太保、领三省事兼左副都元帅，左丞相宗贤兼都元帅。
辛酉，右朝奉郎朱同知南雄州，代还，言岭南无医，凡有疾病，但求巫祝鬼，束手待毙，请取古今名方治瘴气者集为一书，颁下本路，从之。
秋，七月，辛巳，左中奉大夫杨惇知舒州，代还，请戒监司、守臣修水利，诏付户部。帝曰：“平江堤堰不修，岁输米比旧亏十万斛。临安西湖，民间灌溉所资，其利不细，岁久亦填污，宜悉令修治。”
八月，庚戌朔，昭信军承宣使、镇江府驻答刂御前诸军统制王胜卒，谥毅武。
癸丑，复泰州兴化镇为县。
庚申，金以刘筈为司空，行台右丞相如故。
宰臣议徙辽阳、渤海之民于燕南，从之。侍从高寿星等当迁，诉于皇后，后以白金主。金主怒议者，杖平章政事秉德，杀郎中萨哈。辛酉，宗正寺丞王葆言：“国家设法，应女户、单丁与夫得解举人、太学生并免丁役，盖本先王仁先孤寡，贵肄多士之意。顷议者历陈丁役之弊，遂有募人充役指挥。臣谓进纳杂流之人，物力高强，虽系单丁，自应雇募，至若前项三色亦令雇募，似为矫枉之过。且女户而无子孙，与虽有子孙而年在幼弱，皆穷民之无告者，若遽使当力役之事，则公私所费，必倍于豪强。故昨来指挥，寡妇有男为僧、道成丁者，并许募人充役，正恐奸民旋行规避尔。今州县之间，舞文以虐无告，则或指远适之缁黄为某氏之子孙，初不以存亡为别也，因使寡妇守志者，不免于执役困悴之患，其势迫而行者，家赀产业或破坏于后夫之手，是岂朝廷勤恤民隐之本心乎！得解举人名已登于天府，今乃同籍于役人；太学生身已隶于上庠，今乃心累于执役。是二者，其家或有兼丁，则力役自不妨充募，若乃单孓一身而奋身庠序者，不得自别于齐民，甚非陛下仁先孤寡、贵肄多士之意。望特诏有司重加省定，庶几孤寡得所而士知爱重。”帝曰：“单丁、女户，旧法免差役，后以许免者多，有司遂有雇募之请。宜令户部详其的确利害来上。”葆，昆山人也。既而本部请女户无子及得解举人、太学生单丁，并免身役，即特旨及因恩免解人，听募人充役，官司毋得追正身，从之。
丙寅，太常少卿张杞充大金贺正旦使，武节大夫、和州团练使、知合门事赵述副之；直秘阁、知临安府汤鹏举守司农卿，充贺生辰使，右武大夫、吉州刺史、带御器械石清副之。通好后，以庶官出疆自此始。
甲戌，诏以景灵宫绘像功臣之副藏于天章及秘阁，复故事也。
九月，辛卯，惠州刺史、知合门事宋篯充大金贺正旦副使，以赵述疾告也。
丙申，金复以领行台尚书省事亮为平章政事。亮行至良乡，召还，未测金主意，大恐。既至，金主复任之，而亮逆谋益切。
初，左丞唐古辨，右丞相秉德，以被杖怨金主，与大理卿乌达谋废立，乌达以告亮。它日，亮与辨语及废立事，曰：“若举大事，谁可立者？”辨曰：“其胙王元乎？”问其次，曰：“邓王子阿林。”亮曰：“阿林属疏，安得立！”辨曰：“公岂有意耶？”亮曰：“果不得已，舍我其谁！”于是旦夕相与密谋。
左卫将军特斯疑之，以告皇后曰：“辨等每窃窃私议，窃疑之。”后以告金主。金主怒，召辨谓曰：“尔与亮谋何事？将如朕何！”杖之，馀释不问。
戊戌，金以右丞相宗本为太保、领三省事，以左副元帅宗敏领行台尚书省事，以平章政事秉德为尚书左丞相兼中书令，以司空刘筈为平章政事。
庚子，金以御史大夫宗甫参知政事。
金平章政事亮，以胙王元有人望，欲除之。会河南军士孙进自称皇弟阿禅大王，金主疑皇弟二字或在元也，使特斯鞫之，元状。亮怨特斯泄其谋，而知金主有疑元心，乃上言：“孙进反有端，不称它人，乃称皇弟大王。陛下弟止有元及扎拉耳，特斯鞫不以实，故出之。”金主以为然，使唐古辨、萧肄按问特斯，特斯自诬服故出元罪。十月，金主杀其弟北京留守胙王元、安武军节度使扎拉及左卫将军特斯。亮乘此挤阿林，杀之。阿林弟达兰，金主本无意诛之，亮曰：“其兄既已伏诛，其弟安得独存！”又杀之。金主以亮为忠，益信任之。遂降诏大赦。
丙辰，右承议郎、知新州张棣提举荆湖北路常平茶盐公事，以其再劾胡铨也。至官一日卒。
时责授濠州团练副使洪晧在英州，闽人右承务郎倪誉为守。誉老矣，内无奥主，闻棣以巧中迁客取使节，欲效之，即使兵马都监伺其隙，捕晧家奴置狱中，酿成其罪。未及发而誉死，事乃解。
降授文州刺史辛永完，勒停，送肇庆府编管。
永宗为湖南马步军副总管，居邵州。永宗以尝立军功，给真俸。守臣右韩散郎石稽中，知永宗为秦桧所恶，劾其冒请全俸，当计以赃，请下守臣阅实。稽中先以计取永宗所受御札送桧矣，永宗由是不能自明，诏稽中依条追理。稽中选郡僚之苛刻者籍其家，一簪不得留。既而稽中语其僚曰：“前赴其家燕集，以一器酌寿，今此器不见，岂隐之耶？”其残刻如此。
己巳，初复诸陵?赞宫荐新之礼，用太常博士晋陵丁娄明请也。
癸酉，金以翰林学士完颜京为御史大夫。
金皇后费摩氏专政，性妒忌，挟制金主，故金主多以忿怒杀人。十一月，金主以积忿杀后，召胙王妃萨摩入宫。既而又杀德妃乌库哩氏、瓜勒佳氏、张氏，于是宫中近侍皆惧矣。
辛卯，帝亲飨太庙，至棂星门，降辇，步趋斋殿，虚小次不入。壬辰，合祀天地于南郊，大赦。
甲辰，诏诸郡行乡饮酒之礼以取士。
先是司农卿汤鹏举言：“举人多冒贯求试，请于未下科诏前，令州县长吏籍定来岁当应举人名，州县学职事覆实，申教授预先引保，委无伪冒，然后许赴乡饮酒。若临时投状射保者，并不收试。”事下礼部。至是颁行焉。
金主出猎。十二月，己酉朔，还京。
壬子，军器监王会权尚书兵部侍郎。
金平章政事亮，与其党既定逆谋，欲得护卫图克坦额埒楚克、布萨思恭、近侍局直长大兴国为内应。亮先以女许字额埒楚克之子，而思恭微贱时为宗干所周恤，擢置宿卫，亮知其怀旧恩，密谓之曰：’我有一言欲告君久矣，恐泄于人，未敢也。”思恭曰：“肌肉之外，皆先太师所赐。苟有补于大王，死不敢辞。”亮曰：“主上失道，吾将行废立，必得君为助乃可。”思恭许之。亮复以告额埒楚克，额埒楚克素凶暴，闻之甚喜，曰：“何不早告我！废立之事，亦男子所为。主上不能保天下，人望所属，惟在阿家。今日之谋，乃我素志也。”
亮既结护卫，而金主所亲信惟大兴国，未尝轻去左右，每逮夜，金主就寝，兴国时从主者取符钥归家，主者即以付之，听其出入以为常。先是兴国尝荐罗卜藏于亮，亮用为令史，乃使罗卜藏结兴国。既而知其可与谋，乃邀至卧内，令解衣，欲与之俱卧，意有所属者。兴国固辞不敢，曰：“即有使，惟大王之命。”亮曰：“主上无故杀胙王元，又杀皇后，乃以元财赐阿兰，既又杀阿兰，遂以赐我，我深以为忧。”兴国曰：“是固可虑也。”亮曰：“朝臣旦夕危惧，皆不自保。向者我生日，因皇后附赐物，君遂被杖，我亦见疑，主上尝言会须杀君，我与君皆将不免。宁坐待死，何如举大事？我与大臣数人计已定矣。”兴国曰：“如大王言，事不可缓也。”乃约以初九日起事。
丁巳夜，布萨思恭、图克坦额埒楚克内直，亮及其妹夫图克坦贞及秉德、乌达等会于唐古辨家。辨因置馔，众皆恇惧不能食，辨独饱食自若。二鼓，兴国窃符，矫诏开宫门召唐古辨，守门者以辨为金主之驸马，不疑，内之，亮等怀刃随入。及殿门，卫士觉其异，辨等抽刃劫之，莫敢动。至寝殿，金主闻步履声，咄之，众皆却立。思恭曰：“事至此，不进得乎！”乃相与排闼而入。金主索榻上常所置佩刀，已为兴国先取投榻下矣。额埒楚克先持刃进弑，思恭次之，金主仆，亮复刃之，血溅其面及衣。
秉德意尚未有所属，思恭曰：“始者议立平章，今复何疑！”乃奉亮坐众前，称万岁。诈以金主将立后召诸王、大臣，曹国王宗敏闻召，惧不敢往，葛王褒曰：“叔父今不及往，明日如何相见？”宗敏入宫，亮欲杀之，尚犹豫，以问左右，乌达曰：“彼，太祖子也，不杀之，众人必有异议。”乃使思恭刃击宗敏，左右走避，肤发血肉，狼藉遍地。葛王见宗敏见杀，问曰：“曹王何罪而死？”乌达曰：“天许大事，尚已行之，此虮虱尔，何足道哉！”宗贤闻召，谓人曰：“主上必欲立胙王妻为后，我当力争之。”既至，被执，犹以为立后事，曰：“谁能为我言者？我死固不足惜，独念主上左右无助耳。”
亮既即位，废前主为东昏王，以秉德为左丞相兼侍中，以左副元帅唐古辨为右丞相兼中书令，以乌达为平章政事，布萨思恭为左副点检，以图克坦额埒楚克为右副点检，图克坦贞为左卫将军，大兴国为广宁尹。于是自太师、领三省事完颜勖等二十人，进爵增职各有差。
己未，金大赦，改皇统九年为天德元年。赐秉德等钱、绢、牲畜有差。
金主召参知政事萧肆，诘之曰：“学士张钧何罪被诛？尔何功受赏？”肄不能对。金主曰：“朕杀汝不难，人或以为报私怨也。”于是除名禁锢。
壬戌，帝恭谢景灵宫。
甲子，金主誓太祖庙，召秉德、辨、乌达、思恭、额埒楚克、兴国六人，赐以誓券。
金主将谒庙，以芮王亨为右卫将军，密谕之曰：“朕以太宗诸子过强，以卿材武，备左右耳。”亨，宗弼子也。
丙寅，金以燕京路都转运使刘麟为参知政事。
癸酉，金太傅、领三省事萧仲恭、尚书右丞禀罢，以行台尚书左丞温都思忠为右丞。
乙亥，金主追尊其父宗干为皇帝，庙号德宗，名其故居曰兴圣宫。
是月，责授濠州团练副使解潜卒。
潜以不附和议为秦桧所斥，既殁，丧不得归。后桧死，乃得归葬。
历史大事
金以完颜亮领三省事
皇统九年（1149）三月辛丑，金以左丞相完颜亮为太保，领三省事。亮系金太祖庶长子宗干第二子，本名迪古乃。皇统八年（1148）六月，为平章政事。十一月，为尚书左丞相兼侍中。十二月，为尚书右丞相。九年（1149）正月，复为尚书左丞相。亮一贯结党营私，内蓄窥伺皇位之谋。至是，更是利用职权，引用势家望族子弟，树己威望，以便篡位。
金杀张钧
皇统九年（1149）五月，金熙宗因雷电震坏宫殿，火烧寝室，命翰林学士张钧起草肆赦诏书，内有。惟德弗类，“上千天戒”及“顾滋寡昧，眇予小于”等语。参知政事萧肄平素厌恶张钧，见后即译奏道：“弗类，乃大无道；寡者，孤独无亲；昧者，弗晓人事；眇者，目无所见；小子，婴孩之称。此乃汉人以文字骂主上。”金熙宗听后大怒，下令杀张钧，并追查指使之人。左丞相宗贤说是太保亮。庚寅，亮被贬为领行台尚书省事。
金熙宗大杀贵族大臣
完颜宗弼（兀术）死后，金廷内争纷然。金熙宗无法控制政局，遂迁怒于大臣。皇统九年（1149）八月，熙宗杀左司郎中三合，杖平章政事秉德。又疑其弟胙王元与河南起义军有关。十月，杀弟元、弟查刺和左卫将军特思。十一月，因不满裴满后干政，杀裴满后及妃嫔多人。戊子，又杀完颜奭子阿懒和挞懒。朝中贵族大臣因之人人自危。